Junita Joubert (*3 Junie 1944, Frankfort –) is ’n Afrikaanse skrywer. Gedurende haar loopbaan publiseer sy werke in verskeie genres, onder meer: liefdesverhale, kortverhale en verhale vir kinders. Haar werk word ook in versamelbundels opgeneem. Junita Rautenbach is op 3 Junie 1944 op ’n plaas in die distrik Frankfort in die Vrystaat gebore. Haar eerste ses jaar bring sy op die plaas deur en dan verhuis die gesin na Cornelia in die Vrystaat, waar sy haar skoolloopbaan begin en in 1962 matrikuleer. Daarna volg ’n kort kursus aan die Kunsskool van die Pretoria Tegniese Kollege. Sy trou kort hierna om Junita Hattingh te word en ’n seun, Werner, en ’n dogter, Ilse, word uit die huwelik gebore. In hierdie tyd woon sy in en om Pretoria. Die huwelik word in 1973 beëindig. Kort hierna vestig sy haar op Schoemansville aan die Hartbeespoortdam waar sy ’n oggendbetrekking aanvaar as ontvangsdame by ’n plaaslike geneesheer. Daarna volg ’n oggendbetrekking vir sowat twee jaar in Valindaba by die Uraanverrykingskorporasie. Hier ontmoet sy die kernfisikus dr. Deon Joubert met wie sy in 1978 trou.